
Kulgu tööstusala detailplaneeringu vastuvõtmine 
ja avaliku väljapaneku korraldamine ning 
keskkonnamõju strateegilise hindamise algatamata jätmine

1. Asjaolud ja menetluse käik

Detailplaneeringu algatamise ettepaneku esitas SA Ida-Virumaa Tööstusalade Arendus ning planeering algatati Narva Linnavolikogu 21.06.2012 otsusega nr 84. 
Kulgu tööstusala detailplaneeringu eskiisi avalik arutelu toimus 01.04.2014. Planeeringulahendus oli korrigeeritud vastavalt eskiisi avaliku arutelu protokollile.
Vastuvõtmisele esitatud planeering näeb Kulgu tööstusalale ette 61 erineva suurusega äri-, tootmis- ja laohoonemaa, üldkasutatava maa (looduslik haljasala) ning transpordimaa (juurdepääsutee maa-ala) krunti. See loob võimaluse erinevatel ettevõtetel rajada sinna oma vajadusele vastavaid ettevõtteid. Hoonestusalade piiritlemisel on arvestatud võimalusega ühendada mitme krundi hoonestusalad. See võimaldab vajadusel rajada tootmise iseloomust sõltuvalt ka suuremaid hooneid kui ühe krundi piiridesse mahuks. Läbi ala on kavandatud rajada suurem tänav, mis tagaks ligipääsu kõigi moodustatavate kruntideni. Planeeritud on ka ühendus Vana-Joala teega ning perspektiivne ühendus ala kirdeosaga. 

Parkimine lahendatakse omal krundi ehitusprojektidega vastavalt ettevõtte vajadusele. 

Planeeritud haljasalade osakaal on 35% kogu alast (kokku kuus krunti). Ülejäänud kruntide haljastus kavandada ehitusprojektide käigus.

Planeeritav ala asub Ida-Viru maakonnas, Narva linnas, Kulgu linnaosas. Planeeritava ala pindala on ca 80 ha. 

Kehtiva Narva linna tööstuspiirkonna linnaosa üldplaneeringu järgi on antud ala maakasutuse sihtotstarbeks ettevõtlusehitise reservmaa, tootmise reservmaa ja looduslik haljasmaa. Üldplaneeringus näidatud sihtotstarbed jäävad antud detailplaneeringus samaks. Käesolev planeering täpsustab kehtivat Narva linna tööstuspiirkonna linnaosa üldplaneeringut järgnevalt:

· Üldplaneeringuga on ala kirdeosasse kavandatud perspektiivne raudteekoridor. Antud hetkeks pole keegi avaldanud soovi rajada ettenähtud raudteeühendust, samuti puudub maaomanikul selle vastu huvi. Seega teeb käesolev detailplaneering ettepaneku alale raudteed mitte rajada.

· Üldplaneeringus on näidatud olemasolevad ja perspektiivsed juurdepääsuteed, mis ala läbivad või sellega piirnevad. Käesoleva detailplaneeringu lahendus näitab teede asukohti ning ühendusi mõningate erinevustega. Mitme läbiva tee asemel on planeeritud üks põhiline läbiv tänav, mis hargneb ülejäänud alale. Ühendus Elektrijaama tee ja Vana-Joala tee vahel on siiski tagatud. Samuti nähakse ette perspektiivne ühendus ala kirdeossa. Väljaspool planeeritavat ala jäävaid teid detailplaneeringuga ei käsitleta ega planeerita.

Vastavalt Keskkonnamõju hindamise ja keskkonnajuhtimissüsteemi seaduse (KeHJS) § 33 lõikele 2 punktile 2 strateegilise dokumendi elluviimisega tuleb hinnata keskkonnamõju ka siis, kui strateegilises planeerimisdokumendis (antud juhul Narva linna tööstuspiirkonna linnaosa üldplaneeringus) tehakse muudatused. KSH läbiviimine detailplaneeringu koostamisel ei ole vajalik järgmistel põhjustel:
1. Detailplaneeringuga ei kavandata ettevõtlusehitiste ja tootmisehitiste rajamist. Kulgu tööstusala detailplaneeringu eesmärk on jagada olemasolevad kinnistud kruntideks, määrata maakasutuse sihtotstarbed ja ehitusõigus tööstusala arengu võimaluste tekitamiseks;

2. Detailplaneeringu maa-ala asub Narva linna tööstuspiirkonna linnaosas. 2009. aastal oli läbi viidud Narva linna tööstuspiirkonna linna osa üldplaneeringu keskkonnamõju strateegiline hindamine (KSH), mis oli heaks kiidetud Keskkonnaameti poolt 16.06.2009 kirjaga nr 6-8/1995-5. KSH aruande peatükis 8 on seatud tingimused Narva linna tööstuspiirkonna linnaosa säästva ja tasakaalustatud ruumiliseks arendamiseks. Rajatavate ettevõtete planeerimisel ehitusprojektide tasemel tuleb arvestada nende tingimustega haljastusele ja rohevõrgustiku toimimise tagamiseks, transpordist tulenevate mõjude leevendamiseks, hoonete ja rajatiste ehitamiseks;

3. Planeeringu vastuvõtmise hetkeks ei ole veel teada kavandatavat tööstuse ja äri spetsiifikat ning detailplaneeringu ala teenindama hakkava transpordi eripära. Vastavalt Narva linna tööstuspiirkonna linna osa üldplaneeringu KSH aruandele äri- ja tootmismaadel ei ole lubatud ohtliku tootmist või äritegevust ehk kõiki neid tegevusi, mis kajastuvad KeHJS §6 lg 1 toodud loetelus. Keelatud on keemia- ja naftaproduktide töötlemine, ladustamine välja arvatud olmekeemia produktide puhul, kui vastava produkti ohutus on eelnevalt faktiliselt teada;

4. Detailplaneeringuga ei kavandata eeldatavalt olulise keskkonnamõjuga tegevusi, tegevused ei ületa keskkonnataluvust, ei põhjusta keskkonnas pöördumatuid muutusi ega sea ohtu inimese tervist ja heaolu, kultuuripärandit või vara;

5. Kulgu tööstusala detailplaneeringu alal ei ole Natura 2000 võrgustiku alasid, hoiualasid, kaitstavaid loodusobjekte. Planeeringuala asub ca 500 m kaugusel Narva jõe kanjoni maastikukaitsealast;

6. Planeeritav tegevus ei ole olulise keskkonnamõjuga tegevus KeHJS tähenduses. Detailplaneeringu alale ei planeerita objekte, milledega seonduvat mõju poleks võimalik reguleerida/käsitleda planeeringuprotsessi käigus (lähtudes planeerimisseaduse § 9 lg 2 p 8).

Keskkonnamõju hindamise ja keskkonnajuhtimissüsteemi seaduse § 33 lõike 6 kohaselt nimetatud strateegilise planeerimisdokumendi elluviimisega kaasneva keskkonnamõju strateegilise hindamise (KSH) algatamise vajalikkuse üle otsustamisel tuleb enne otsuse tegemist küsida seisukohta Keskkonnaametilt ja kõigilt teistelt asutustelt, keda strateegilise planeerimisdokumendi rakendamisega eeldatavalt kaasnev keskkonnamõju tõenäoliselt puudutab. Vastavalt KeHJS § 33 lõikele 6 saadeti Keskkonnaametile päring Kulgu tööstusala detailplaneeringu KSH algatamise vajalikkuse kohta. 01.07.2014 kirjaga nr V 6-8/14/12362-2 Keskkonnaameti Viru regioon teatas, et ei pea KSH vajalikuks Narva linna Kulgu tööstusala detailplaneeringu elluviimisega kaasneva keskkonnamõju strateegilise hindamise algatamist.
Arvestades läbi viidud kaalutlusi ja Keskkonnaameti Viru regiooni seisukohta, on otstarbekas jätta KSH algatamata.

06.08.2014 kirjaga nr 12-2/2014/2883-3 teatas Ida-Viru Maavanem, et kooskõlas Planeerimisseaduse § 17 lg 3 p 2 ei pea vajalikuks Kulgu tööstusala detailplaneeringule täiendavate kooskõlastuste määramist.

06.08.2014 Narva Linnavalitsuse Arhitektuuri- ja Linnaplaneerimise Amet kooskõlastas Projektibüroo 363 OÜ poolt koostatud Kulgu tööstusala detailplaneeringu (töö nr 130828-001).
2. Õiguslikud alused

2.1. Planeerimisseaduse § 18 lõike 1 alusel kohalik omavalitsus teeb planeeringu vastuvõtmise otsuse ja korraldab planeeringu avaliku väljapaneku.
2.2. Narva Linna ehitusmääruse § 10 lõike 2 punkti 1 kohaselt linnavolikogu teeb otsuse planeeringu vastuvõtmiseks.
2.3. Keskkonnamõju hindamise ja keskkonnajuhtimissüsteemi seaduse § 33 lõike 1 punkti 3 kohaselt keskkonnamõju strateegilist hindamist korraldatakse strateegilise planeerimisdokumendi koostamise käigus enne strateegilise planeerimisdokumendi kehtestamist õigusaktiga, kui see dokument on detailplaneering, mille alusel kavandatakse käesoleva seaduse § 6 lõikes 1 nimetatud tegevust või kavandatav tegevus on eeldatavalt olulise keskkonnamõjuga, lähtudes käesoleva seaduse § 6 lõigetes 2-4 sätestatust.
3. Otsus

3.1. Võtta vastu Kulgu tööstusala detailplaneering pindalaga ca 80 ha, Projektibüroo 363 OÜ töö nr 130828-001 (vastavalt lisatud detailplaneeringu põhijoonisele – Lisa 1) ja korraldada planeeringu avalik väljapanek 
3.2. Mitte algatada Kulgu tööstusala detailplaneeringu keskkonnamõju strateegilist hindamist.
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid ja kohaliku omavalitsuse veebilehel.
4.2. Narva Linnavalitsuse Arhitektuuri- ja Linnaplaneerimise Ametil korraldada keskkonnamõju strateegilise hindamise algatamata jätmise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ajalehes, milles Narva linn avaldab oma ametlikke teadaandeid.

4.3. Määrata detailplaneeringu avaliku väljapaneku korraldajaks Narva Linnavalitsuse Arhitektuuri- ja Linnaplaneerimise Amet.

4.4. Käesolev otsus jõustub teatavakstegemisest.

4.5. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

